OBH 5782/2000., OBH  5783/2000.
Az állampolgári jogok országgyűlési biztosának jelentése
Előadó: dr. Kiss László

Az eljárás megindítása:
	Az előzetes letartóztatásban lévő panaszosok azért fordultak az állampolgári jogok országgyűlési biztosához, mert a fogvatartásuk körülményeit sérelmesnek tartották. Előzetes letartóztatásukat a Tolna Megyei Rendőr-főkapitányság fogdájában, közös zárkában töltötték. Panaszaikat egyidőben, ugyanazon okok miatt - a zárkák állapota, élelmezés színvonala, vallásgyakorlás lehetőségének hiánya - tették meg. A panaszok hasonlósága indokolttá tette együttes helyszíni vizsgálatukat, amelyet az 1993. évi LIX. tv. 17. § (1) bekezdésére tekintettel  rendeltem el.
 
Érintett alkotmányos jogok:
•	A legmagasabb szintű testi és lelki egészséghez való jog (Alk. 70/D. §  (1) bek.)
•	Vallás gyakorlásához való jog (Alk. 60. § (2)bek.)

Alkalmazott jogszabályok:
•	19/1995. (XII. 13.) BM rendelet a rendőrségi fogdák rendjéről
3. § (1) A fogvatartott jogosult a 14. §-ban meghatározott feltételeknek megfelelő elhelyezésre, a folyamatos melegvíz-ellátásra, naponta zuhanyozásra, havonta egy alkalommal saját költségén a fogvatartásért felelős által biztosított fodrász igénybevételére, naponta legalább egy óra időtartamban – ellenőrzés mellett – a szabad levegőn való tartózkodásra.
(7) A fogvatartott és hozzátartozója, valamint a (4) bekezdésben nem szereplő más személyek közötti kapcsolattartásra (látogató fogadása) előzetes egyeztetés szerinti időpontban, a rendőrség épületében, ellenőrzés és felügyelet mellett havonta két alkalommal, az idegenrendészeti őrizetes esetén ilyen korlátozás nélkül, alkalmanként 30 perc időtartamban kerülhet sor.
4. § Panaszt és kérelmet a fogvatartott naponta terjeszthet elő. A beadványok elkészítésének, illetőleg az elbírálásukra jogosult szervekhez való eljuttatásuk feltételeiről a fogvatartásért felelősnek kell gondoskodnia.
14. § (1) A fogda a fogvatartottak elhelyezésére, biztonságos őrzésére szolgáló, huzamos emberi tartózkodásra alkalmas épület vagy épületrész. A zárkákban fogvatartottanként legalább 10 m3 légteret és lehetőleg 4 m2 mozgásteret kell biztosítani.
(2) A fogda egyes helyiségeinek hőmérsékletét, megvilágítási értékeit az Országos Építésügyi Szabályzat és a hatósági előírások határozzák meg. A megvilágítási értékeket elsősorban természetes fény útján kell biztosítani.
(3) A fogda szünetmentes áramellátását biztosítani kell.
(4) Természetes szellőzést kell biztosítani a fogvatartott befogadására és a fogdaszemélyzet elhelyezésére szolgáló helyiségekben, a zárkákban, az orvosi szobában, a látogatók fogadására szolgáló helyiségekben, a többcélú helyiségekben, az élelmezési ellátó helyiségekben.
(5) Természetes szellőzés hiányában mesterséges szellőztetést kell biztosítani a fogda egyéb helyiségeiben.
25. § (1) A fogvatartott megfelelő élelmezéséről, a közegészségügyi feltételek biztosításáról a fogvatartásért felelős gondoskodik.
(2) A fogvatartottak részére napi háromszori, és amennyiben azt igénylik, vallásuk előírásainak megfelelő étkezést kell biztosítani, melynek Joule értéke legalább 10 900, fiatalkorúak esetében 15 000. Naponta két esetben meleg ételt, orvosi javaslatra diétás élelmezést, terhes nő részére a terhesség 20. hetétől naponta 0,5 liter tejet kell biztosítani.
 (5) A fogvatartottak étkezése a zárkákban történik. Az étel kiosztását, a csomagban küldött vagy vásárolt élelmiszerek átadását csak megfelelő egészségügyi engedéllyel rendelkező közalkalmazott végezheti, a fogdaőri szolgálat biztosítása mellett.
26. § (1) A fogvatartásért felelős a rendőri szerv költségére a fogvatartott részére személyi felszerelésként műanyag étkészletet, ivópoharat, paplanhuzatot, lepedőt, takarót és laticel derékaljat biztosít.
(2) Amennyiben a fogvatartott azzal nem rendelkezik, számára két törülközőt, hálóinget, 1 pár papucsot, pótruházatot, mosdószappant, egészségügyi papírt, vattát vagy tampont, fogkefét, fogkrémet, félpengés borotvát, borotvahabot kell biztosítani.
(3) A fogvatartásért felelős a rendőri szerv költségére gondoskodik a személyi felszerelésként kiadott paplanhuzat, lepedő, hálóing és törülközők hetenkénti cseréjéről.
18. § (1) A fogvatartás során el kell különíteni:
a) a férfiakat a nőktől,
b) az előzetesen letartóztatottakat az elítéltektől,
c) a nyomozó szerv vezetőjének döntése szerint az ugyanabban a büntetőeljárásban szereplő gyanúsítottakat egymástól,
d) az egészségeseket a betegektől,
e) a fiatalkorúakat a felnőtt korúaktól,
f) a közbiztonsági őrizetben levőket más fogvatartottaktól,
g) az idegenrendészeti őrizetben lévő külföldit a bűncselekmény miatt fogvatartottaktól,
   h) lehetőség szerint a büntetett előéletűeket a büntetlen előéletűektől.

Megállapított tényállás:
 	Az egyik panaszos kifogásolta, hogy a BM Klubból szállított élelem a minősége miatt emberi fogyasztásra alkalmatlan, a zárka takarításához nem kapnak takarítóeszközöket és a szabad levegőn tartózkodásra csak havonta egy-két alkalommal van lehetőség. A fedett sétálóudvar nem felel meg a szabad levegőn tartózkodás követelményeinek. A fogdaszabályzat nem tartalmazza azoknak az emberjogi szervezeteknek a címeit, ahová panaszaikkal fordulhatnak. A fogvatartottak nem gyakorolhatják a vallásukat.
	A másik panaszos tartalmilag ugyanezeket a sérelmeket sorolta fel, kivéve a vallásgyakorlással kapcsolatos problémát.
	Mindkét panaszos elmondta sérelmeit a büntetésvégrehajtási ügyésznek, tovább az országgyűlési biztoshoz intézett beadványokkal azonos tartalmú panaszokat küldtek az országos rendőrfőkapitánynak és a Magyar Helsinki Bizottság Baranya Megyei Fogdamegfigyelő Csoportjához. Az ORFK és a Helsinki Bizottság - utóbbi helyszíni vizsgálat keretében - kivizsgálta a panaszokban foglaltakat. A megyei főkapitányság közbiztonsági igazgatója ugyancsak megvizsgálta a panaszokat, a hatáskörébe tartozó intézkedéseket megtette és ezekről tájékoztatta az ORFK közbiztonsági igazgatóját és a Bizottságot.

A vizsgálat megállapításai:
	A Tolna Megyei Rendőr-főkapitányság fogdájának helyszíni vizsgálata során a következőket állapítottam meg:
	A fogda a főkapitányság épületének legfelső három szintjén van, ennél fogva a zárkák szellőzése, természetes megvilágítása megfelelő. A sétálóudvar a legfelső szinten van kialakítva, szökés ellen rácsokkal, az eső ellen átlátszó tetővel védett. A tetőzet egyik vége nyitott, ezért megfelel a rendeltetésének. A szabad levegőn tartózkodást - amikor hideg volt az időjárás - nem minden fogvatartott vette igénybe és erre a fogdaszemélyzet sem kötelezett senkit. A panaszokat követően a közbiztonsági igazgató elrendelte, hogy aki nem kíván élni ezzel a lehetőséggel, ezt egy formanyomtatvány aláírásával igazolja.
	A fogda 25 férőhelyes, három 5 személyes, egy 4 személyes és két 3 személyes zárkából áll. A vizsgálat időpontjában 24 személyt tartottak fogva, valamennyien felnőttkorú férfiak voltak. A zárkák felszerelése a fogvatartási előírásoknak megfelel. Minden fogvatartott részére - a ruházat és a személyes használati tárgyak tárolására alkalmas - normál méretű öltözőszekrények vannak elhelyezve a zárkákban. A fogdában kultúrált orvosi vizsgálószoba, ételmelegítő és mosogató helyiség van. A WC és fürdőhelyiséget a múlt évben korszerűsítették, a falakat mennyezetig csempével burkolták. A szaniter berendezések működőképesek, a zárkákban és az egyéb helyiségekben évente végeznek tisztasági festést.
	A fogvatartottak étkeztetése a zárkában történik, az étel kiosztását közalkalmazott végzi. A zárkák takarítása, rendbentartása a fogvatartottak feladata. A takarítóeszközöket csak a napi takarításhoz adják ki. A vizsgálat során kikérdezett fogvatartottak mindegyike azt mondta, hogy a zárkarendet a fogdaszemélyzet megköveteli és ehhez az eszközöket - felmosóruha, tisztítószer - külön kérés nélkül kiadják. A zárkákban hetenként cserélnek ágyneműt. A fehérnemű mosásához mosdótálakat, a hulladék elhelyezéséhez műanyag szeméttárolókat vásároltak. 
	Az élelmezés mennyiségével és minőségével kapcsolatban a kikérdezett fogvatartottaknak nem volt panaszuk. A fogdát korábban a Tolna Megyei Büntetés-végrehajtási Intézet látta el. A konyhájuk átalakítása miatt 2000. október 13-tól (a panaszosok is ebben az időben kerültek a fogdába) a helyi BM Klubból szállították az ételt. A két panaszra tekintettel a főkapitányság Gazdasági Igazgatósága kilátásba helyezte a szerződés felbontását, ezt követően élelmezéssel összefüggő kifogások nem merültek fel.
	A fogvatartottak a panaszjogukat akadálytalanul gyakorolhatják. A befogadórészben ki voltak függesztve az OBH és a Helsinki Bizottság postacímei és a fogvatartottak jogai. A fogdában kéthetente van ügyészi látogatás, amikor a fogvatartottak az őrszemélyzet jelenléte nélkül előadhatják panaszaikat. A fogdaparancsnok tájékoztatása szerint vallásgyakorlással kapcsolatos panaszt vagy kérelmet egyetlen fogvatartott sem terjesztett elő. A hatályos jogszabályok szerint annak sincs akadálya, hogy a fogvatartott lelkészi látogatást kérjen, de csoportos istentiszteletre - a fogvatartottak összebeszélésének veszélye miatt - nincs lehetőség.
	A panaszosokat időközben átszállították a Tolna Megyei Büntetés-végrehajtási Intézetbe, ezért a helyszíni vizsgálat során a kikérdezésükre nem volt lehetőség. A fogvatartottakkal való bánásmód, a fogdaszemélyzet magatartása miatt semmilyen panasz nem merült fel, ezt a Helsinki Bizottság Fogdamegfigyelő Csoportja is rögzítette a jelentésében. 
	A fentiek alapján a panaszok ügyében alkotmányos jogokkal kapcsolatos visszásságot nem állapítottam meg, ezért a vizsgálatot lezárom.

Budapest, 2001. február 9.

Gönczöl Katalin